Xavi Hernandez nu va mai fi antrenorul echipei FC Barcelona în sezonul viitor, a anunţat vineri clubul catalan, care nu a obţinut niciun trofeu în stagiunea 2023-24, în care va încheia pe locul 2 campionatul de fotbal al Spaniei, informează AFP.
„Preşedintele lui FC Barcelona, Joan Laporta, i-a spus lui Xavi Hernandez că nu va mai fi antrenor în sezonul 2024-25”, a indicat gruparea într-un comunicat.
Barca a precizat că Xavi va fi pe bancă în meciul cu Sevilla FC de duminică, din ultima etapă de campionat.
La începutul anului, catalanul și-a anunțat singur plecarea de la echipă, dar Joan Laporta a reușit să-l convingă să rămână. Totuși, președintele echipei ”Blaugrana” a luat o decizie drastică și l-a demis pe antrenorul de 44 de ani.
Barcelona i-a găsit deja înlocuitor. Este vorba despre Hansi Flick, fost selecționer al Germaniei.
Flick este liber de contract din septembrie 2023, după despărțirea de naționala Germaniei. Ultima echipă de club antrenată a fost Bayern Munchen, în perioada noiembrie 2019 – iunie 2021.